Novembri lõpuks kujunes Eestis omamoodi surnud seis. Demokraatlikult valitud Maanõukogu oli küll otsustanud Eesti Venemaast lahutada, kuid ebaseaduslikult võimu haaranud enamlased seda otsust ei tunnustanud ja kuna enamlaste võim tugines vene sõdurite relvajõule, siis polnud rahvuslastel võimalik Maanõukogu otsust ellu viia. Seda enam, et enamlaste  valitsemisviis muutus iga päevaga aina diktaatorlikumaks: enamlikus valitsuses (Eestimaa nõukogude täidesaatvas komitees) salliti enda kõrval vaid vasakpoolseid esseere, rahva meeleavaldused keelustati, ajakirjandus suukorvistati ning erakondade tegevust takistati.